மலேயாவின் கிழக்குப் பகுதியில் ஒரு கோடியில் சண்டக்கண் என்ற ஒரு குட்டி நகரம் உள்ளது. இந்த நகரத்துக்கப்பால் கடலும் பின்னர் பிலிப்பைன்ஸ் நாட்டுத் தீவுகளும் வரும். இந்தப் பகுதியில் வாழும் தமிழர்கள் தங்களுக்கென திருக்கோயில் கட்டிக் கொண்டு தங்கள் பண்பாட்டினை மறவாமல் வாழையடி வாழையாகக் கட்டிக் காத்து வருகின்றனர். இங்கு திருமுறை பரப்பும் பணிக்காக சென்ற மறவன்புலவார் இங்குள்ள தமிழருக்கு கணினியில் திருமுறைத் தமிழோசை கேட்கும் விதத்தில் திருமுறைச் சிறப்புகளை எடுத்து விளக்கி இருக்கிறார். தமிழ் தெரிந்த முதியவர்கள் திருமுறைப் படித்து இன்புற்றார்கள் என்றால் இளையவர்களுக்கு பாடல் ஒலிப்பதிவு மூலமாக நம் தமிழ் இப்படி சீரும் சிறப்புமாகக் கிடைப்பதில் மட்டற்ற மகிழ்ச்சி கொண்டனர் அவ்வூர் மக்கள். இன்றும் கூட (நான் சென்ற அன்று கூட) தேவார தளத்தைத் தவறாமல் எட்டிப்பார்த்துக் கொண்டுதான் வருகிறார்கள். எங்கேயோ மூலையில் இருக்கும் ஒரு ஊரில் தமிழருக்காக அவர்கள் உய்வதற்காக எத்தனை பெரிய இறைப் பணி செய்திருக்கிறார் என்றுதான் வியக்க முடிந்தது.